ประชาชนย่านบึงกุ่ม ทั้งเด็ก เยาวชน ผู้สูงอายุ ให้ความสนใจร่วมงานดนตรีในสวน ณ สวนเสรีไทยอย่างคึกคัก
บรรยากาศการจัดกิจกรรมดนตรีในสวน ณ สวนเสรีไทย เขตบึงกุ่ม จัดขึ้นภายใต้แนวคิด พื้นที่เล่น เรียนรู้ ไอเดียสร้างสรรค์ อิสระทางความคิด ภายในงานมีกิจกรรมที่หลากหลายเหมาะกับทุกช่วงวัยเพื่อสร้างการเรียนรู้ ได้ชม ได้ลองทำ ได้เล่นในพื้นที่สวนสาธารณะขนาดย่อม ซึ่งเป็นงานที่เกิดขึ้นจากความร่วมมือของภาคส่วนต่างๆ เพื่อเพิ่มพื้นที่การเรียนรู้ พื้นที่กิจกรรม พื้นที่แห่งดนตรีและศิลปะการแสดง รวมถึงเพื่อกระตุ้นเศรษฐกิจในชุมชนให้กลับมาคึกคักอีกครั้ง แบ่งโซนกิจกรรมออกเป็น 3 โซน ได้แก่ โซนตลาด โซนดนตรี และโซนกิจกรรม อาทิ หุ่นมือจากผ้า เวิร์คชอปการ แยกขยะ กิจกรรมตกแต่งถุงผ้ารีไซเคิล กิจกรรมเพ้นท์หน้า เป็นต้น โดยมีการแสดงดนตรีจากศิลปินหลากหลายตั้งแต่เวลา 16.00 น. เป็นต้นมา และการแสดงจากกลุ่มผู้สูงอายุ ผู้พิการ และการแสดงดนตรีของเยาวชน ภายใต้บรรยากาศในสวนที่ร่มรื่น โดยมีประชาชนหลากหลายวัยในเขตบึงกุ่มเข้าร่วมกิจกรรม ทั้งเด็ก เยาวชน และผู้สูงอายุ บรรยากาศภาพรวมเป็นไปอย่างคึกคัก นางสาวพัฒนา สัตยานนท์ หนึ่งในประชาชนที่ร่วมงานดนตีในสวน กล่าวว่า อาศัยอยู่ในย่านนี้จึงพาหลานมาร่วมกิจกรรมเรียนรู้นอกห้องเรียน เชื่อว่าจะทำให้หลานกล้าแสดงออก กล้าคิด กล้าทำและอยากให้มีกิจกรรมลักษณะนี้ต่อเนื่องขณะที่ เด็กหญิงนรากร ขิมทอง อายุ 11 ปี นักเรียนชั้นป. 6 โรงเรียนคลองกุ่ม (เสรีไทย อนุสรณ์) กล่าวขณะทำกิจกรรมหุ่นผ้าจากมือว่า รู้สึกชื่นชอบกิจกรรมดนตรีในสวนมาก ที่เปิดโอกาสให้ได้ลองทำอะไรใหม่ๆ นอกจากการเรียนในห้องเรียน เช่น เพ้นท์ภาพลงบนตัว การทำหุ่นผ้าจากถุงเท้าเป็นรูปต่างๆ